Poliisin mukaan rikosilmoitus on kirjattu nimikkeellä kiihottaminen kansanryhmää vastaan.

Poliisin mukaan Twitter-jako asettaa ihmiset eriarvoiseen asemaan alkuperän vuoksi. Kuvituskuva. MOSTPHOTOS/IL-arkistokuva

Perussuomalaiset nuoret jakoi Twitterissä Euroopan parlamentin julkaiseman kuvan, jossa kehotetaan äänestämään eurovaaleissa. Kuvassa poseeraa tummaihoinen perhe: äiti, isä ja lapset. Äidin sylissä on pieni vauva, ja isän vieressä saattaa nähdä pikkusisartaan katsomaan tulleen toisen lapsen.

Kuvakaappauksen ohessa perussuomalaiset nuoret kehottaa äänestämään eurovaaleissa perussuomalaista ehdokasta, ”jotta Suomen tulevaisuus ei näyttäisi tältä”. Kuvajako ja sen yhteydessä oleva teksti ovat herättäneet runsaasti ihmettelyä Twitterissä.

Helsingin poliisilaitoksen vihapuhetutkintaryhmän johtaja, rikoskomisario Pekka Hätönen kertoo Iltalehdelle, että kuvajaosta on tehty rikosilmoitus.

– Poliisille on tehty asiasta rikosilmoitus, joka kirjattiin nimikkeellä kiihottaminen kansanryhmää vastaan. Asiasta on tehty ilmoitus syyttäjälle, ja se menee valtakunnansyyttäjänviraston käsittelyyn, Hätönen kertoo.

Valtakunnansyyttäjänvirasto linjaa, eteneekö asia rikosasiana esitutkintaan.

– Näkemykseni mukaan vaalimainos asettaa ihmiset eriarvoiseen asemaan alkuperän tai vastaavan henkilöön liittyvän syyn vyöksi, ja siten saattaa olla joko rikoslaissa kiellettyä kiihottamista kansanryhmää vastaan tai yhdenvertaisuuslain vastaista häirintää, Hätönen toteaa.

Kuvakaappaus Twitteristä

Eriäviä tulkintoja

Dosentti ja rasismintutkija Anna Rastas Tampereen yliopistolta toteaa kuvajaon olevan rasistinen, mihin viittaa poliisin vastaanottama rikosilmoituskin.

– Asioita tulkittaessa on aina huomioitava konteksti. Kun tiedämme, että perussuomalaiset nuoret on esittäneet julkisuudessa rasistisia näkemyksiä ja kun puoluekin ratsastaa muukalaispelolla, uskottavin tulkinta on, etteivät perussuomalaiset nuoret halua Suomeen tummaihoisia ihmisiä. Siis ilmiselvästi rasistinen viesti, Rastas toteaa.

Perussuomalaisten nuorten puheenjohtaja, Asseri Kinnusen mukaan tviitin ja kuvajaon tarkoituksena oli herättää keskustelua Euroopan ja Suomen tulevaisuudesta.

– Sehän on siis Euroopan parlamentin maksama propagandamainos, jossa kehotetaan päättämään Euroopan tulevaisuudesta, haluttiin sitten herättää keskustelua aiheesta, että päättääkö Suomen tulevaisuudesta Euroopan unioni vai Suomi itse. Perussuomalaisten mielestä tärkeää on, että Suomen tulevaisuudesta päättää Suomi itse, Kinnunen sanoo.

Kinnunen kertoo, että perussuomalaisten nuorten viestinnässä kuvassa on toistettu alkuperäisen Euroopan parlamentin mainoksen ideaa.

Kuvajakoon umpimähkään törmäävä sosiaalisen median kuluttaja ei kuitenkaan välttämättä osaa tulkita sitä Kinnusen kuvailemalla tavalla. Sosiaalisen median syötettä selatessa tehdään nopeita tulkintoja. Jos kuvaa ei tulkittaisi suoraan rasistisena, kuten moni Twitterissä on tulkinnut, mitä vaihtoehtoja jää?

– Jos tämä (rasistinen) konteksti suljetaan pois, tai jos perussuomalaiset väittävät, ettei tässä yhteydessä ole kyse rasismista, tuon kuvan ja tekstin yhdistelmää voi tulkita myös niin, etteivät perussuomalaiset nuoret halua Suomeen ydinperheitä, he eivät kannata heterosuhteita, vastustavat lapsiystävällisyyttä ja sitä, että Suomeen syntyy lapsia, ja karsastavat ylipäätään terveiltä, onnellisilta ja hyvinvoivilta vaikuttavia ihmisiä, toteaa rasismintutkija Rastas.

Rastaan kanssa samaa ovat Twitterissä pohtineet muutkin. Perussuomalaisten nuorten Lapin piirin puheenjohtajan, Johannes Sipolan vastaus ihmettelyyn on suora. Mitä kuvajaolla on tarkoitus vastustaa?

– Tummaihoisia, sillä he eivät ole Eurooppalaisia, Sipola toteaa Twitterissä.

Kuvakaappaus Twitteristä

Perussuomalaisten nuorten puheenjohtaja Asser Kinnunen kuitenkin sanoo, ettei kärki ollut siinä, missä moni sen tulkitsi olevan.

– Kärki oli siinä, että herätetään keskustelua. Viestinnässä toistettiin alkuperäisen mainoksen toive, että päätä Euroopan tulevaisuudesta, ja perussuomalaisille nuorille on tärkeää, että Suomen tulevaisuudesta päättää suomalaiset kaikilla politiikan osa-alueilla, Kinnunen sanoo.

Kinnusen mukaan jako on selkeä: siinä kehotetaan äänestämään Euroopan tulevaisuudesta. Mutta entä jos tämä tulkinta kuvasta ei aukea, vaan kuvajaon tulkitsijalle jää käteen vain näkemys rasistisesta sisällöstä?

– Perussuomalaisten ja perussuomalaisten nuorten kannat löytyvät muun muassa netistä, sieltä voi käydä tutkimassa, mitkä on linjaukset vaikkapa Euroopan unionin ja maahanmuuton suhteen, voin vaikka sulle linkata, Kinnunen tuumaa.

Perussuomalaisten puheenjohtajan, europarlamentaarikko Jussi Halla-ahon mukaan nuorisojärjestön kuvajako on tarpeetonta provosoimista.

– Huonoa harkintaa, minun mielestäni vähän tarpeetonta provosoimista, Halla-aho toteaa.

”Turha kerjätä ongelmia”

Halla-aho kertoo aikovansa ottaa asian puheeksi. Halla-aho on ottanut puolueensa nuorisojärjestön edustajiin yhteyttä vastaavien tapausten vuoksi aiemminkin. Esimerkiksi jo aiemmin mainittu Johannes Sipola on erotettu nuorisojärjestöstä vuoden 2018 keväällä rasismin vuoksi yhdeksäksi kuukaudeksi.

– Noh, meillä on tässä näitä eurovaalikiireitä, mutta varmasti otan asian puheeksi, kun seuraavan kerran törmään relevantteihin ihmisiin. Olen heille aiemminkin viestittänyt, että on turhaa kerjätä ongelmia itselleen, Halla-aho sanoo.

Tämän vuoden tammikuussa Helsingin Sanomat kirjoitti perussuomalaisista nuorista ja kertoi nuorisojärjestön vallan päätyneen niin kutsutuille etnonationalisteille. Lehden mukaan viime vuoden marraskuun jäsenäänestyksessä järjestö siirtyi aiempaa radikaalimman nationalismin linjalle. Tähän kuuluu se, ketä voidaan pitää suomalaisena.

– Suomalaisuus tulee sukujuurien ja syntyperän mukaan, oli Kinnunen tuolloin todennut Helsingin Sanomille.

Etnonationalismiin kuuluu ajatus siitä, että Suomen on pysyttävä geeneiltään ”puhtaana”. Nuorisojärjestön ”etnosiipi” on joutunut emopuolueen syyniin jo keväällä 2018. Tuolloin Jussi Halla-aho oli lähettänyt nuorisojärjestölle sähköpostin, jota Helsingin Sanomat jutussaan siteeraa.

– Fasististen ja kansallissosialististen näkemysten esittäminen, ja kaikenlainen ”kainalontuulettelu”, vahingoittavat puoluetta ja sen poliittisia tavoitteita, ja jos puolue pakotetaan reagoimaan tällaisiin ilmiöihin, se reagoi niihin kaikin mahdollisin keinoin, oli Halla-aho Helsingin Sanomien mukaan ojentanut nuorisojärjestöä.

Ylen vaalitentissä eduskuntavaalien alla Halla-aho kertoi, että puolueen yhteistyö nuorisojärjestön kanssa on hyvää, eikä järjestöstä pitäisi tehdä yleistyksiä ”muutamien törkyturpien takia”.

Nuorisojärjestön riveistä lauotaan silti rasistisia ulostuloja sosiaalisen median ryhmissä ja Twitterissä. Rasismintutkija Anna Rastaan mukaan nuorisojärjestön toimintaan tulisi puuttua tiukemmin.

– Monet perussuomalaisten nuorten ulostulot, mukaan lukien joidenkin nuorisojärjestö Ps-nuorten johtohenkilöiden lausunnot, edustavat aivan selvästi rasistisia ja ihmisoikeudet kyseenalaistavia näkemyksiä. Siksi on tärkeää paitsi kysyä rikotaanko lakeja myös seurata esimerkiksi sitä, tullaanko tällaisen järjestön toimintaa tukeneeksi verovaroin, tai mitkä tahot esimerkiksi antavat tai vuokraavat heille tiloja.

– Niin Perussuomalaisten puolueena kuin muidenkin ihmisten olisi vedettävä selvät rajat sille, mikä on hyväksyttävää ja mikä ei, Rastas toteaa.